Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 424/13)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Rheinisches Zuckerrübenkraut” / ”Rheinischer Zuckerrübensirup” / ”Rheinisches Rübenkraut”

EU-nro: PGI-DE-0717-AM01 – 31.3.2020

SAN ( ) SMM (X)

1. Hakijaryhmä ja oikeutettu etu

Yhdistyksen nimi: Schutzgemeinschaft Rheinischer Zuckerrübensirup / Rheinisches Apfelkraut [Suojeluyhdistys Rheinischer Zuckerrübensirup / Rheinisches Apfelkraut] Osoite: Wormersdorfer Straße 22–26, 53340 Meckenheim Maa: Saksa Sähköposti: info@sg-zuckerruebensirup-apfelkraut.de

2. Jäsenvaltio tai kolmas maa

Saksa

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☐ Alkuperätodisteet

☐ Tuotantomenetelmä

☒ Yhteys maantieteelliseen alkuperään

☐ Merkinnät

☐ Muu [täsmennettävä]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen kuvaus

Muutos

Nykyinen sanamuoto: ”– Rautaa: vähintään 4 mg / 100 g”

Ehdotettu muutos: Rautaa koskeva maininta poistetaan kokonaan.

Selitys

Viime vuosina tehdyt analyysit ovat osoittaneet, että alkuperäisessä tuote-eritelmässä ilmoitettu rauta-arvo johtui osaksi sokerijuurikkaisiin tarttuneesta savesta ja mullasta (jotka keitto- ja suodatusprosessin jälkeen eivät heikentäneet lopputuotteen laatua). Teknisistä syistä savea ja multaa ei voitu poistaa sokerijuurikkaista ennen tuotantoprosessia. Säästä johtuva vaihtelu on lisäksi ollut suurta eri vuosina.

Tuotantoprosessia on kuitenkin pystytty parantamaan, minkä ansiosta sokerijuurikkaat voidaan puhdistaa paremmin savesta ja mullasta. Näin ollen rautapitoisuus on laskenut.

Eräs tuotteen valmistajien tavoitteista on jatkaa tämän prosessin optimointia. Tämä tarkoittaa kuitenkin, että aina ei voida taata, että 100 grammassa tuotetta olisi vähintään 4 milligrammaa rautaa. Siksi viittaus rautapitoisuuteen tulisi poistaa.

Yhteys maantieteelliseen alkuperään

Muutos

Alakohta (2) ”Tuotteen erityisyys”, ensimmäinen virke

Nykyinen sanamuoto: ”Perinteinen, hellävarainen, valmistusalueelle pitkän perinteen myötä lujasti juurtunut valmistustapa takaa arvokkaiden mineraalien kuten magnesiumin ja raudan säilymisen lopullisessa tuotteessa. Lisäksi tuote sisältää kaliumia ja vaihtelevina, pitkittyvän varastoinnin aikana vähenevinä pitoisuuksina foolihappoa. Tuote valmistetaan täysin ilman lisäaineita.”

Ehdotettu muutos (tekstistä poistetaan kohdat, joissa mainitaan rauta ja foolihappo):

”Perinteinen, hellävarainen, valmistusalueelle pitkän perinteen myötä lujasti juurtunut valmistustapa takaa arvokkaiden mineraalien kuten magnesiumin säilymisen lopullisessa tuotteessa. Lisäksi tuote sisältää kaliumia. Tuote valmistetaan täysin ilman lisäaineita.”

Selitys

Rautapitoisuus: ks. perustelu kohdassa b).

Foolihappoa koskeva mainita: Kuvauksessa (kohta b)) oleva foolihappoarvo poistettiin jo viime muutoshakemuksen yhteydessä, koska rekisteröinnin jälkeen tehdyt mittaukset osoittivat, että foolihappotaso laskee luonnostaan tuotantovaiheen jälkeen. Tämä johtuu foolihapon hajoamisesta.

Foolihappopitoisuutta ei enää mitata, koska mittaaminen olisi tarpeetonta tuote-eritelmän vaatimusten osalta. Koska foolihapon määrä joka tapauksessa vähenee tuotteen pitkän varastoinnin aikana niin, että sitä ei lopulta enää ole, sitä ei pitäisi mainita ollenkaan.

YHTENÄINEN ASIAKIRJA

”Rheinisches zuckerrübenkraut” / ”Rheinischer zuckerrübensirup” / ”Rheinisches rübenkraut”

EU-nro: PGI-DE-0717-AM01 – 31.3.2020

SAN ( ) SMM (X)

1. [SAN:n tai SMM:n] nimi tai nimet

”Rheinisches Zuckerrübenkraut” / ”Rheinischer Zuckerrübensirup” / ”Rheinisches Rübenkraut”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Luonnonmukaisen puhdas, tiivistetty vasta korjatun sokerijuurikkaan mehu ilman sen kasviskuituja ja ilman mitään jälkeenpäin lisättyjä aineita.

— Olomuoto: tummanruskea, erittäin viskoosinen siirappi

— Maku: makean maltainen

— Tuoksu: makeahko-maltainen-karamellimainen

— Lopullinen sokeripitoisuus (vaihteluväli ± 3 %) sakkaroosi: 33 % glukoosi: 17 % fruktoosi: 16 %

— Brix-arvo: vähintään 78 °Brix

— pH-arvo: 4,4–5,0

— Vesipitoisuus: enintään 22 %

— Magnesium: vähintään 60 mg / 100 g

— Kalium: vähintään 50 mg / 100 g

— Zuckerrübenkraut valmistetaan täysin ilman lisäaineita. Tuote valmistetaan juurikkaiden loppukesästä kevääseen kestävänä korjuuaikana. Perinteinen, voimassa olevan elintarvikelainsäädännön mukainen mutta mukautettu valmistusmenetelmä on seuraava:

— Tavaran vastaanotto ja laatu: vasta korjattujen juurikkaiden toimitus.

— Vastaanottotarkastus: sokeripitoisuuden määrittäminen tarvittavien toimintaparametrien asettamiseksi (lämpötila, keittämisaika jne.). Epäpuhtauksien ja vihreiden osien silmämääräinen tarkastus.

— Varastointi: lyhyt varastointiaika sekä viljelijän hallussa että työstöpaikassa, sadon ja toimituksen koordinointi.

— Käsittely ennen jatkokäsittelyä ja jalostusta: esipesu; naattien, mullan ja kivien poisto; jatkopesu juurikkaiden pesulaitteella.

— Jalostus: Juurikkaat jalostetaan niiden maantieteellisellä alueella. Juurikkaat jatkokäsitellään kokonaisina tai pilkottuina. Mäskiä kuumennetaan tai keitetään varovasti useita tunteja. Tässä vaiheessa on taattava mäskin riittävä lepoaika. Keittämisaika ja -lämpötila määräytyvät yrityksen perinteiden mukaisesti. Sen jälkeen juurikasmassa puristetaan suurella paineella raa’an mehun erottamiseksi siitä. Erotetusta raakamehusta poistuvat suodatettaessa lähes kaikki kiinteät ainesosat, ja se johdetaan kirkkaana mehuna höyrystämöön. Höyrystämössä mehusta poistetaan alipaineella varovasti vesi. Lopputuotteen kuiva-ainepitoisuus on vähintään 78 Brix-astetta. Ennen varastointia jalostuslaitoksessa analysoidaan lopputuotteen pH-arvo, väri, sakkaroosi, fruktoosi, glukoosi ja kuiva-aine. Sen jälkeen lopputuote tarkastetaan säännöllisin väliajoin ulkopuolisessa laboratoriossa. Valmis Rübenkraut varastoidaan säiliöissä, joista sitä voidaan ottaa pakkaamista varten.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Kaikkien raaka-aineena käytettävien sokerijuurikkaiden on oltava peräisin rajatulta maantieteelliseltä alueelta.

Rübenkraut-siirapin valmistuksessa käytettävät sokerijuurikkaat ovat perinteisesti peräisin vain alueen juurikkaanviljelijöiltä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessi tapahtuu kyseisellä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Reininmaa. Siihen kuuluvat Nordrhein-Westfalenissa Kölnin hallintopiiri (ilman Oberbergischer Kreis -aluetta) ja Düsseldorfin hallintopiirissä piirit Kreis Mettmann, Stadt Düsseldorf, Rhein-Kreis Neuss, Stadt Mönchengladbach, Kreis Viersen, Stadt Krefeld, Kreis Kleve ja Kreis Wesel. Rheinland-Pfalzin osavaltiossa se käsittää seuraavat piirikunnat: Landkreis Ahrweiler ja Landkreis Mayen-Koblenz.

5. Yhteys maantieteelliseen alueeseen

Maantieteellisen alueen erityisyys

Vuosisatoja vanhan Rübenkraut-siirapin keittoperinteen myötä siirapin valmistusmenetelmä ja maku ovat kehittyneet Reininmaalla täydellisiksi. Taito on siirtynyt edelleen sukupolvelta toiselle. Juurikkaiden viljely on ollut 1300- ja 1400-luvuilla erottamaton osa maatalouselinkeinoa, ja Reininmaalla juurikkaat ovat olleet 1400-luvulta alkaen osa ”pieniä kymmenyksiä”, joita talonpoikien oli maksettava lääninherroille. 1600-luvun alkupuolella 30-vuotinen sota aiheutti nälänhädän, jonka aikana juurikkaiden viljely osoittautui viljan viljelyä helpommaksi ja tuottoisammaksi. Muun muassa Reininmaalla, missä levottomuudet aiheuttivat vähemmän tuhoa, ihmisillä oli mahdollisuus paneutua makeahkon, valkoisen juurikkaan vaativaan viljelyyn.

Mistä alkaen tarkalleen Rübenkraut-siirappia on valmistettu Reininmaalla, ei ole enää tiedossa, mutta todennäköisesti sen valmistus on ollut yleistä 1700-luvulta lähtien. Rübenkraut-siirapin valmistuksen keskuspaikka on Niederrheinin alue. Vuonna 1860 Preussin valtion alueella sijaitsi 309 Rübenkraut-siirappia valmistavaa yritystä, ja pelkästään Kreis Grevenbroichissa oli 63 puristamoa. Rübenkraut valmistettiin alun perin rehujuurikkaista tai porkkanoista. Lanker Rübe -rehujuurikaslajikkeen käyttö yleistyi 1800-luvulla Niederrheinin alueella. Vuosisadan loppupuoliskolla raaka-aineena alettiin käyttää enemmän sokerijuurikasta. Kölnin kauppakamarin vuosikirjoista vuodelta 1870 käy ilmi, että Rübenkraut-siirappia tuotettiin vuodessa 6 000–10 000 sentneriä (noin 3 000–5 000 kiloa).

Rübenkraut on myös tärkeä, perinteinen ainesosa monissa tyypillisissä reininmaalaisissa resepteissä, joita ovat esimerkiksi Rheinischer Sauerbraten tai Aachener Printen. Rübenkraut-siirapin valmistusperinne Reininmaalla on näkynyt selvästi myös kielessä: reininmaalaisille se on ”Rübenkraut”, aikoinaan vielä ”Rüöwenkrut” tai ”Röbenkraut”. Tätä käsitettä käytetään edelleen ja se ymmärretään muuallakin kuin Reininmaalla. Ennen rehujuurikkaan tunnistamista sokerin lähteeksi sitä käytettiin vihanneksena (Kraut). Apfelkraut-omenasiirapin mallin mukaan rehujuurikkaasta valmistetulle siirapille vakiintui nimeksi ”Rübenkraut”.

Teoksen Rübensirup – Seine Herstellung, Beurteilung und Verwendung (Block, Leipzig 1920) kuvasta 2 näkyy, että juurikassiirappitehtaat (mustatut ympyrät) olivat keskittyneet lähinnä Reininmaalle. Sokeritehtaat olivat jakautuneet koko Saksan valtakunnan alueelle, mutta Reininmaalla niitä oli vain muutama. Siellä oli sen sijaan juurikasmehutehtaita enemmän kuin missään muualla. Vielä nykyäänkin juurikasmehua valmistetaan Reininmaalla suuria määriä.

Tuotteen erityisyys

Perinteinen, hellävarainen, valmistusalueelle pitkän perinteen myötä lujasti juurtunut valmistustapa takaa arvokkaiden mineraalien kuten magnesiumin säilymisen lopullisessa tuotteessa. Lisäksi tuote sisältää kaliumia. Se valmistetaan täysin ilman lisäaineita.

Ainutlaatuinen, selvästi makean maltainen maku, joka syntyy makeahkon maltaisen ja karamellimaisen tuoksun tapaan hellävaraisen valmistusmenetelmän ansiosta, tekee tuotteesta paitsi leivälle sopivan levitteen, myös erinomaisen, maukkautta lisäävän ainesosan ruuanlaittoon ja leivontaan.

Tuote on ollut jo pitkään erittäin tunnettu ja arvostettu erityisesti Reininmaalla, mutta myös sen ulkopuolella. Tuotteen tunnettuus ja arvostus perustuvat sen pitkään historiaan maantieteellisen alkuperänsä alueella.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Tuotteen erinomainen maine perustuu sen maantieteelliseen alkuperään.

Rübenkraut on kehitetty Reininmaalla, ja siitä lähtien sitä on valmistettu juuri siellä. Sen tuotantoon on aina käytetty reininmaalaista sokerijuurikasta. Se, että raaka-aine on peräisin valmistusalueelta, on myös merkittävä syy tuotteen suureen arvostukseen. Tuotteen autenttisuuteen kuuluu erottamattomana osana sen ainoan raaka-aineen eli sokerijuurikkaan paikallinen alkuperä.

Rübenkraut valmistetaan vielä nykyäänkin lähes täsmälleen samalla tavoin kuin aiemmilla vuosisadoilla. Siihen jalostetaan aina vain määritellyltä alueelta peräisin olevia juurikkaita. Tähän perustui myös juurikasmehutehtaiden keskittyminen Reininmaalle. Reininmaalla viljellään edelleen suuria määriä sokerijuurikasta, josta tuotetaan suureksi osaksi sokeria, mutta huomattava osa käytetään myös Rübenkraut-siirapin valmistukseen.

Rübenkraut-siirapin valmistuksessa käytettävät sokerijuurikkaat ovat perinteisesti peräisin vain alueen juurikkaanviljelijöiltä. Sokerijuurikkaan viljely perustuu jalostajien ja viljelijöiden välisiin sopimuksiin, mikä mahdollistaa maataloustuotannon laajan konsultoinnin. Tuottajien ja jalostajien välinen yhteistyö on kehittynyt tiiviiksi, avoimeksi ja vastuulliseksi. Taatun menekin ansiosta juurikkaanviljelijöillä on tarvittava varmuus suunnitella toimintaansa. Sokerijuurikkaiden kemiallista laatua valvotaan jatkuvasti identtisillä analyysimenetelmillä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://register.dpma.de/DPMAregister/blattdownload/marken/2019/44/Teil-7/20191031

(1) EUVL L 343, 14.12.2012, s. 1.